和微之詩二十三首 和送劉道士遊天台
作者：白居易
朝代：唐

paragraphs: 聞君夢遊仙，輕舉超世雰。
握持尊皇節，統衛吏兵軍。
靈旂星月象，天衣龍鳳紋。
佩服交帶籙，諷吟蘂珠文。
閬宮縹緲間，鈞樂依稀聞。
齋心謁西母，暝拜朝東君。
煙霏子晉裾，霞爛麻姑帬。
倏忽別真侶，悵望隨歸雲。
人生同大夢，夢與覺誰分。
況此夢中夢，悠哉何足云。
假如金闕頂，設使銀河濆。
既未出三界，猶應在五蘊。
飲嚥日月精，菇嚼沆瀣芬。
尚是色香味，六塵之所熏。
仙中有大仙，首出夢幻羣。
慈光一照燭，奧法相絪緼。
不知萬齡暮，不見三光曛。
一性自了了，萬緣徒紛紛。
苦海不能漂，劫火不能焚。
此是竺乾教，先生垂典墳。